Etter et tips om at en trailer hadde fraktet alkoholen inn til Norge, rykket tollerne ut til Sande 15. mai.

– Da vi kom fram, var det ingen sjåfør der. Men vi beslagla alkoholen som trolig kommer fra Polen, opplyser seksjonssjef Sven-Øystein Wagn Ferstad ved Sandefjord tollsted.

På åtte paller sto drikkevarene innpakket i plast. Ifølge Ferstad har smuglerne unndratt avgifter til statskassa for 660 000 kroner for denne alkoholen.

– Dette er et større beslag som ikke er hverdagskost for oss, sier han.

SPRIT: Dette er tre flasker av de 112 liter med sprit som tollerne beslagla. Foto: Tolletaten

Ingen pågrepet

Verken Ferstad eller politioverbetjent Trond-Aage Kvamme ved Sande lensmannskontor vil si nøyaktig hvor alkoholen ble funnet, bortsett fra at den var plassert nord i Sande.

Saken er under etterforsking, men så langt er ingen pågrepet for å ha smuglet varene inn til Norge. Det er heller ikke klart hvem som skulle ha varene. Politiet ønsker tips i saken.

– Vi er interessert i bevegelser i området. Et så stort parti må ha kommet med varebil eller lastebil, sier Kvamme.

Fikk tips av kompiser

En mann som bor i Sande har imidlertid blitt pågrepet og avhørt for å ha kjøpt et brett med 24 ølbokser fra dette partiet.

– Han vil trolig få et forelegg, sier Kvamme.

Mannen har forklart politiet at han ikke var i kontakt med tilbyderne, men fikk tips om alkoholen via kompiser.